廖行之
挽刘监庙
去岁与君别，高谈气如虹。
酒酣出三诗，遗我意何穷。
归涂度黄花，偶遇衡人东。
问君无恙否，报言近已终。
闻之骇且疑，期君后凋松。
分携数月耳，鸡年何遽逢。
还家仅弛担，走哭悲填胸。
夫君乡评高，孝友古人同。
一第晚乃得，权门肯投踪。
暂出不少留，翩翩若冥鸿。
力学老不倦，进得新有功。
惜哉干国资，已矣浮云空。
最怜亲白发，行路为惨容。
頼是有子贤，接踵翔蟾宫。
朝来哀笳发，湘江雨濛濛。
月岭挂寒斗，霜林号凄风。
斯人重难见，夜台情得通。